จำคุก 1 ปี “หมอเลี้ยบ” ไม่รอลงอาญาคดีแก้ไขสัมปทานดาวเทียมเอื้อกลุ่มชินฯ
จำคุก 1 ปี "หมอเลี้ยบ" ไม่รอลงอาญาคดีแก้ไขสัมปทานดาวเทียมเอื้อกลุ่มชินฯ
25 ส.ค. 2559

ผู้สื่อข่าวรายงานว่า ศาลฎีกาแผนกคดีอาญาของผู้ดำรงตำแหน่งทางการเมือง มีคำพิพากษาจำคุก นพ.สุรพงษ์ สืบวงศ์ลี อดีต รมว.เทคโนโลยีสารสนเทศและการสื่อสาร (ไอซีที) สมัยรัฐบาลนายทักษิณ ชินวัตร เป็นเวลา 1 ปี โดยไม่รอลงอาญา กรณีแปลงสัญญาสัมปทานดาวเทียมโดยมิชอบเอื้อประโยชน์ให้กับเอกชน
ส่วนนายไกรสร พรสุธี อดีตปลัดกระทรวงไอซีที จำเลยที่ 2 และนายไชยยันต์ พึ่งเกียรติไพโรจน์ อดีตผู้อำนวยการสำนักกิจการอวกาศแห่งชาติ จำเลยที่ 3 ซึ่งมีความผิดฐานเดียวกันแต่เป็นผู้ใต้บังคับบัญชาไม่มีอำนาจสั่งการลงนามสัญญา พิพากษาจำคุก 1 ปี แต่ให้รอลงอาญา 5 ปี และปรับเป็นเงินจำนวน 20,000 บาท
คดีนี้คณะกรรมการป้องกันและปราบปรามการทุจริตแห่งชาติ (ป.ป.ช.) เป็นโจทก์ยื่นฟ้อง นพ.สุรพงษ์, นายไกรสร และนายไชยยันต์ เป็นจำเลยที่ 1-3 ในความผิดต่อตำแหน่งหน้าที่ราชการ ฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ตามประมวลกฎหมายอาญา มาตรา 157 กรณีอนุมัติให้มีการแก้ไขสัญญาสัมปทานโครงการดาวเทียมสื่อสารภายในประเทศ (ฉบับที่ 5) โดยมิชอบ เพื่อลดสัดส่วนการถือหุ้นของ บมจ.ชิน คอร์ปอเรชั่น ใน บมจ.ชิน แซทเทลไลท์ จากไม่น้อยกว่า 51% เหลือเป็นไม่น้อยกว่า 40% ของจำนวนหุ้นทั้งหมด
ทั้งนี้ ศาลฎีกาฯ ได้ไต่สวนพยานคู่ความทั้งสองเสร็จสิ้นนัดสุดท้ายไปเมื่อวันที่ 23 มิ.ย.59 พร้อมให้คู่ความส่งคำแถลงปิดคดีในวันที่ 18 ส.ค.59 ก่อนที่จะนัดฟังคำพิพากษาในวันนี้